*****

ΚΑΝΟΝΙΣΜΟΣ (ΕΟΚ) αριθ. 3642/87 ΤΗΣ ΕΠΙΤΡΟΠΗΣ

της 2ας Δεκεμβρίου 1987

για τροποποίηση του κανονισμού (ΕΟΚ) αριθ. 2169/86 που καθορίζει τους λεπτομερείς κανόνες για τον έλεγχο και την πληρωμή της επιστροφής στην παραγωγή στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2),

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς του ρυζιού (3), όπως τροποποιήθηκε τελευταία από τον κανονισμό (ΕΟΚ) αριθ. 1907/87 (4),

τον κανονισμό (ΕΟΚ) αριθ. 1009/86 του Συμβουλίου της 25ης Μαρτίου 1986 που καθορίζει τους γενικούς κανόνες που εφαρμόζονται στις επιστροφές στην παραγωγή στον τομέα των σιτηρών και του ρυζιού (5), και ιδίως το άρθρο 6,

Εκτιμώντας:

ότι η πείρα έδειξε πως η ιδιαίτερη φύση του εστεροποιημένου ή αιθεροποιημένου αμύλου (που έχει τη δυνατότητα να μετατρέπεται σε επιλέξιμη πρώτη ύλη) μπορεί να οδηγήσει σε ορισμένες κερδοσκοπικές μεταποιήσεις προκειμένου να επωφεληθεί ακόμη μια φορά από την επιστροφή για την αρχική ποσότητα· ότι, προκειμένου να αποφευχθεί τέτοια κερδοσκοπία, είναι σκόπιμο να προβλεφθούν ορισμένα μέτρα που θα εξασφαλίζουν τη μεταποίηση σε προϊόντα από τα οποία δεν υπάρχει δυνατότητα για το εστεροποιημένο ή αιθεροποιημένο άμυλο να μεταποιηθεί εκ νέου σε πρώτη ύλη και να επωφεληθεί από την επιστροφή· ότι πρέπει, συνεπώς, να τροποποιηθεί ο κανονισμός (ΕΟΚ) αριθ. 2169/86 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 1806/87 (7)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2169/86 τροποποιείται ως εξής:

1. Στο άρθρο 7 παράγραφος 1, προστίθεται το ακόλουθο εδάφιο:

«Ωστόσο, όταν το προϊόν που αναφέρεται στο πιστοποιητικό υπάγεται στη διάκριση 39.06 Β Ι του κοινού δασμολογίου (ΣΟ 3505 10 50), η εγγύηση πρέπει να ισούται με το 105 % της επιστροφής στην παραγωγή που χορηγείται για την παρασκευή του εν λόγω προϊόντος.»

2. Στο άρθρο 7 προστίθεται η ακόλουθη παράγραφος:

«4. Με την επιφύλαξη της παραγράφου 2, η εγγύηση που αναφέρεται στην παράγραφο 1 δεύτερο εδάφιο πρέπει να αποδεσμεύεται εάν η αρμόδια αρχή έχει λάβει την απόδειξη ότι το προϊόν που υπάγεται στη διάκριση 39.06 Β Ι του κοινού δασμολογίου (ΣΟ 3505 10 50) χρησιμοποιήθηκε για την παραγωγή προϊόντων, πλην εκείνων που αναφέρονται στο παράρτημα Ι.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 182 της 3. 7. 1987, σ. 40.

(3) ΕΕ αριθ. L 166 της 25. 6. 1976, σ. 1.

(4) ΕΕ αριθ. L 182 της 3. 7. 1987, σ. 51.

(5) ΕΕ αριθ. L 94 της 9. 4. 1986, σ. 6.

(6) ΕΕ αριθ. L 189 της 11. 7. 1986, σ. 12.

(7) ΕΕ αριθ. L 170 της 30. 6. 1987, σ. 19.